સંરક્ષણ ઉદ્યોગના વિકાસની ઉજળી તકો વિશે માહિતી આપતા નાણામંત્રીએ જણાવ્યું હતું કે, ગુજરાતમાં ઉદ્યોગો માટેની સાનુકૂળ નીતિઓ અને સૂચિત સંરક્ષણના સાધનોના ઉત્પાદનની નીતિના આધારે યુદ્ધ જહાજો અને સબમરીન, સંરક્ષણ માટેના સાધનો, તોપ, વિમાનના નિર્માણક્ષેત્રની મોટી કંપનીઓના રોકાણને આકર્ષવાનો પ્રયાસ કરી રહ્યું છે. હાલમાં રાજ્યે પીપાવાવ ડિફેન્સ એન્ડ ઓફશોર લિમિટેડ અને એલએન્ડટી શીપબિલ્ડિંગ જેવી ખાનગી કંપનીઓ તરફથી જહાજ નિર્માણમાં રોકાણ મેળવ્યું છે. રાજ્યમાં સંરક્ષણના સાધનોના ઉત્પાદન માટેનો ખાસ ઝોન વિકસાવવાની પણ યોજના છે. સંરક્ષણ અને ઉડ્ડયન ક્ષેત્રની ઘણી બધી કંપનીઓએ ગુજરાતમાં કામગીરી શરૂ કરવાની અથવા વિસ્તારવા અંગે રસ દર્શાવ્યો છે.